**Årsmelding Hauger bandyklubb sesongen 2017/2018**

Idrettslagets formål er å drive idrett organisert i Norges idrettsforbund og olympiske og paralympiske komité (NIF). Arbeidet skal preges av frivillighet, demokrati, lojalitet og likeverd. All idrettslig aktivitet skal bygge på grunnverdier som idrettsglede, fellesskap, helse og ærlighet for å fremme bandyidrett.

Hauger bandyklubb ble etablert 3.9.1984. Klubbens 33. sesong har vært en meget aktiv og god sesong med stort fokus på gode treningsøkter og et hyggelig miljø for alle aktive. Dette har dannet grunnlag for gode sportslige resultater og et sosialt felleskap preget av stor entusiasme.

Klubben har hatt bandyskole for 1. og 2. klasse. Bandyskolen er viktig for klubbens rekruttering. Unikt for denne sesongen er at det har vært vesentlig flere jenter enn gutter på bandyskolen. Dette kan gi grunnlag for et rent jentelag i Hauger bandyklubb til neste sesong.

7er lagene fra 2009 til Lillegutt 2005 har trent meget bra og fått god kvalitet på treningene ved hjelp av våre dyktige ungdomstrenere, engasjerte foreldre og noe hjelp av en profesjonell trener med høy bandykompetanse. På lillegutt 2005/06 har vi hatt kontakt med Haslum og hatt spillere fra begge klubbene med på treninger og cuper for å gi et best mulig tilbud til spillere i begge klubbene.

For 11er lagene har vi hatt et formelt samarbeide med Haslum, noe som har gitt mulighet for et godt sportslig tilbud som ivaretar både de ivrige spillernes ambisjoner og breddespillernes behov. Dette omfatter Smågutt (to samarbeidslag Hauger/Haslum i kretsserien og ett i NM), Gutt (ett Hauger/Haslum lag) og ett A-lag (Haslum/Hauger).

Vi viser til årsrapportene for de enkelte lagene for en detaljert oppsummering av årets sesong for det enkelte lag.

Klubben har denne sesongen arrangert KOSA Open i samarbeide med Stabæk, vi har fått etablert en samarbeidsavtale med G-sport i Sandvika som gir rabatt til klubbens medlemmer på bandyutstyr, vi har jobbet aktivt inn mot Bærum idrettsråd i forbindelse med etablering av en friidrettsbane på området i den hensikt å trygge muligheter og areal for en videreutvikling av isanlegget i Bærum idrettspark på sikt. Sist men ikke minst har vi tatt initiativ til å etablere et tilbud med bandygymnas på Dønski videregående skole fra skoleåret 2018/2019. Verdt å nevne er at klubben også har to eliteseriedommere som medlemmer.

Hauger bandyklubb viser for år 2017 et underskudd på kr 170 030. Underskuddet er større enn budsjettert og i hovedsak forårsaket av generell høy aktivitet og noe større kostander enn forventet ved drift av 11er lag. Isleie og lønnskostnader til trenere er sentrale poster som i stor grad forklarer underskuddet, sammen med store reparasjoner av slipemaskinene. Det var budsjettert med et underskudd for å bygge ned egenkapitalen til et fornuftig nivå, men årets underskudd er ikke bærekraftig fremover. Det er meget positivt med høy aktivitet i klubben, men det betinger at inntektssiden øker og at det er en god kostnadsstyring. Styret vil ha fokus på begge deler fremover. Klubben har i 2017 hatt 2 sponsorer.

Regnskapet er utarbeidet under forutsetning om fortsatt drift og styret finner at forutsetningen er tilstede. Underskuddet trekkes fra opptjent egenkapital.

Hauger, 13. mars 2018

Steffen Solem (styreleder) Florentin Elger (nestleder) Bjørg Kari Paulsen

Tor S. Pundsnes Cathrine Elger Magnus Grove

Øyvind Amundsgård Rune Nesland-Steinor